
Denne versjonen av Dungeon Crawler Carl er tilegnet
stjernen i en av de største, mest inspirerende,
mest fantastiske overlevelseshistoriene i vår tid. Fiona.

Flodhesten Fiona.

Ja, jeg dediserer denne boka til
en jævla flodhest.

Beklager, mamma.



Roma vil bestå så lenge Colosseum gjør det;
når Colosseum faller,
vil også Roma falle;
når Roma faller,
faller også verden.

Beda den ærverdige

TRANSFORMASJONEN INNTRAFF RUNDT KL. 02.23 A.M., STILLEHAVSTID. Så vidt jeg kunne skjønne, døde alle som befant seg innendørs, momentant. Hvis man hadde et slags tak over hodet, døde man. Det gjaldt folk i bil, på fly og undergrunnsbane. Til og med i telt og pappesker. Sannsynligvis under paraplyer også, for helvete. Selv om jeg ikke er sikker på akkurat det.

Jeg skal ikke stikke under stol at jeg misunner dere som var innendørs. Dere lå antagelig varmt og godt og sov og drømte om et eller annet tilfeldig piss. Dere var de heldige. Dere ble bare borte. Pulverisert til støv under transformasjonen.

Det var tirsdag, og kalenderen hadde akkurat gått over til 3. januar. En forferdelig vinterstorm hadde rammet Nord-Amerika, og halve landet lå begravd i snø og is. I Seattle fikk vi ikke så mye snø den natten. Men det var godt under tjue minusgrader, noe som var uvanlig kaldt, selv til januar å være.

Jeg er sikker på at i andre deler av verden, der det var varmere og ikke midt på natten, var det mange flere som overlevde. Mange flere.

Jeg vedder også på at de fleste av dem sannsynligvis hadde på seg mer klær enn jeg hadde da hendelsen fant sted. Og at de drittsekkene var smarte nok til ikke å gå inn i lyset.

Selv hadde jeg ikke noe valg. Som jeg sa, var det iskaldt. Jeg befant meg utendørs. Og jeg hadde på meg boksershorts, skinnjakke og et par rosa crocs som var litt for små.

Dessuten holdt jeg en jamrende, klorende, buktende og fresende katt ved navn Prinsesse Donut, dronning Anne Chonk. Hun var en skilpaddefarget perser som var verdt mer enn jeg tjente på et år. Eksen min forkortet navnet til Prinsesse Donut. Jeg brukte bare Donut.

La meg gå ti minutter tilbake i tid. Jeg skal ikke kjede dere med for mye bakgrunnshistorikk, men noen av disse detaljene kan være viktige.

Jeg heter Carl. Jeg er tjuesju år gammel. Etter noen år i den amerikanske kystvakten endte jeg opp med å jobbe som skipsmekaniker og fikset elektriske anlegg på partybåtene til rikinger. Bare noen få dager før dette skjedde, bodde jeg sammen med kjæresten min i leiligheten vår i Seattle.

Hun het Beatrice. Bea. Hun dro til Bahamas på en nyttårsgreie med en vennegjeng og fortalte ikke meg at eksen hennes var med på turen. Jeg fant ganske fort ut av det da jeg så bildet av henne på fanget hans på Instagram.

Jeg liker ikke drama, håndterer det ikke særlig bra. Om hun faktisk var utro mot meg eller ikke, var ikke så viktig. Hun hadde løyet. Så jeg ringte henne og sa at det var slutt mellom oss. Jeg lovet å ha alle tingene hennes klare til hun kom tilbake. Ikke noe drama. Ikke noe oppstyr. Forholdet vårt var bare over.

Hun hadde bedt foreldrene sine om å komme og hente katten, men de bodde på den andre siden av Kaskadefjellene, og ingen kom seg over noen av passene i snøværet. Så jeg lovet å passe den til Beatrice kom tilbake.

Så la meg fortelle om katten Donut. Som tidligere nevnt er hun langhåret med flatt fjes og ser ut som om hun hører hjemme på fanget til en Bond-skurk. Bea og jeg delte en treroms, og det ene soverommet var bare for katten, hvis det sier noe. Mer spesifikt var rommet viet til Donuts rosetter for Best in Show og Best i rasen samt utallige pokaler og innrammede fotografier av henne sittende på et bord med lodden pels og pissesurt tryne mens Bea og en dommer sto bak. Bea hadde sannsynligvis femti lignende bilder fra utstillinger. Donut vant en haug med sløyfer og pokaler og fotografier stort sett hver gang Beatrice tok henne med på utstilling. Og Bea tok den jævla katten med på utstilling nesten hver eneste helg.

Hele familien hennes drev med oppdrett og utstilling av persere. Selv visste jeg ikke så mye om katteutstillingsverdenen. Jeg ville ikke involvere meg så mye. Som sagt er ikke drama noe for meg.

Og la meg fortelle deg noe om kattefolk. Nærmere bestemt folk som driver med katteutstilling.

Eller forresten, glem det. De kan dra til helvete. Det eneste som er viktig, er at Bea og Donut tilhørte en verden jeg ikke ville ha noe med å gjøre.

Jeg har aldri sett på meg selv som noen stor katteelsker. Men for å være ærlig likte jeg Donut. Den katten ga blaffen i alt og alle, og det var noe jeg kunne respektere. Hvis Donut ville sitte på fanget mitt mens jeg spilte PlayStation, så satt hun på det jævla fanget mitt. Hvis jeg prøvde å sette henne ned på gulvet, freste og klorte hun og hoppet rett opp igjen. Og så glante hun på meg med det flatklemte trynet som sa: Og hva har du tenkt å gjøre med det?

Jeg hadde vært fristet, mer enn én gang, til å kvele dyret. Men jeg er ingen drittsekk. Dessuten var jeg imponert over utholdenheten til det lille beistet. Noen av kompisene mine ga meg tyn for det, at jeg brukte så mye tid på en langhåret katt som altså mest sannsynlig var verdt mer enn jeg tjente på et år, men jeg likte det. Jeg likte å ha den lodne pelsdotten sittende på fanget.

En av Beatrices ufravikelige regler som ikke kunne diskuteres, var at det ikke var lov å røyke i leiligheten. Så etter krangelen og bruddet hadde jeg gjort det til et poeng å røyke så mye jeg kunne. Barnslig, så klart. Men det var iskaldt ute. Donut så ikke ut til å like røyken så godt, og lukten satte seg i pelsen. Derfor, som et kompromiss, åpnet jeg vinduet på gløtt når jeg røykte.

Så da jeg våknet brått fra en drøm rundt klokka 02.00, kjente jeg at jeg trengte en røyk. Jeg fant frem pakken, åpnet vinduet på gløtt og tente en sigarett.

Donut, som hadde sovet ved siden av meg i senga, bestemte seg akkurat da for at hun – for første gang i sitt katteliv – ville ut og utforske verden. Hun sprang opp på skulderen min og hoppet ut av vinduet i andre etasje og bort på treet utenfor leiligheten. Helt uten videre. Jeg hadde hatt det vinduet åpent massevis av ganger det siste året, og hun hadde aldri så mye som kastet et blikk på det. Men nå, på årets kaldeste natt, bestemte den helvetes katten seg for å gå på oppdagelsesferd ut av leiligheten.

Hun sprang ned fra treet, snuste på fortauet et par ganger og innså da straks at det var jævlig kaldt. Eventyret var over like fort som det hadde begynt, og hun pilte opp i treet igjen og stirret på meg over den halvannen meteren fra vinduet til greina. All eventyrlyst hadde forlatt henne, og hun bestemte seg for at hun ikke turte å hoppe inn igjen. I stedet begynte hun å remje av full hals.

Jeg brukte de neste minuttene på å banne til katten og prøve å lokke henne inn igjen. Jeg åpnet vinduet helt, slik at iskald luft strømmet inn i den tidligere så varme leiligheten. Den langhårete svart-beige-hvite katten bare satt der og klaget og ulte så mye at jeg var redd en av naboene skulle våkne og skyte henne.

Jeg hadde lagt støvlene mine i tørketrommelen nede i kjelleren. Jeg visste ikke hvor joggeskoene var, så i en øyeblikksbeslutning jeg raskt skulle komme til å angre på, presset jeg føttene inn i et par Crocs som tilhørte Bea, tok på meg en tykk skinnjakke og løp ut for å hente katten. En del av meg sa hele tiden: Drit i det. Det er ikke din katt. La kattejævelen fryse i hjel.

Men, som sagt, en så stor drittsekk er jeg ikke. Selv om det ville vært til pass for Beatrice, elsket hun den fordømte katten. Og stakkars, dumme Donut hadde ikke en sjanse der ute i kulda. Ikke i lengden.

I tillegg befant jo katten seg rett utenfor og skrek som om noen spiste ungene hennes like foran nesen på henne.

Jeg skyndte meg ned trappa, sprang ut og løp bort til treet, som sto mellom fortauet og bygningen. Jeg angret umiddelbart på at jeg ikke hadde tatt meg tid til å ta på meg ordentlige klær. Den iskalde vinden bet i bein og føtter.

Der satt Donut i treet, akkurat utenfor rekkevidde, og tittet fra meg til det åpne vinduet inn til leiligheten. Hun fortsatte å remje. Et lys ble tent i en leilighet i første etasje. Jeg stønnet. Mrs. Parsons. Den gretne Mrs. Parsons som klaget på alt.

«Donut!» sa jeg. «Kom igjen, din lille dritt!» Jeg strakte ut armene.

Katten kunne hoppe rett i favnen min. Det var noe jeg hadde trent henne til å gjøre. Jeg kunne riste på en pose med kattegodteri, og hun hoppet rett opp. Jeg kunne lage en pspspspsps-lyd, og noen ganger hoppet hun opp på skulderen min. Jeg forbannet meg selv for at jeg ikke hadde tatt med litt kattegodteri.

Vinduet i leiligheten i første etasje gled opp. «Hva i himmelens navn er det som foregår der ute?» ropte Mrs. Parsons og stakk hodet ut av vinduet. Den gamle dama hadde hodet innpakket i et slags håndkle, noe som fikk henne til å se ut som en swami. De små, blanke øynene hennes stirret på meg. «Er det deg, Carl?»

«Ja, Mrs. Parsons», sa jeg. «Beklager. Katten min har rømt, og jeg prøver å få henne inn før hun fryser i hjel.»

«Det ser ut som det er du som kommer til å fryse i hjel …»

Mrs. Parsons fullførte aldri setningen.

Bang.

Det skjedde så fort.

Bygningen ble slått i bakken. Jeg så at det skjedde. Den sju etasjer høye leiegården sto der det ene øyeblikket og var borte det neste. Men den hadde ikke bare forduftet. Jeg så rett på Mrs. Parsons da den ble knust. Det var som om bygningen var en enorm blikkboks som ble smadret av en gigantisk kosmisk støvel. Jeg så det, og jeg hørte det. Blåsten slo mot meg, og det ble øyeblikkelig mørkt ute. Gatelyset rett til venstre for meg var borte. Bygningene rundt meg var borte. Også bilene i gata var borte.

Alt var borte, bortsett fra trærne og syklene i sykkelstativene og mopeden til Marjory Williams, som fortsatt hadde hjullås fra parkeringsvaktene.

Jeg så meg rundt og glemte for et øyeblikk det iskalde været. I den mørke, overskyede natten kunne jeg knapt se noe. Nå som bygningene var borte, kunne jeg se en brann i det fjerne.

Det var dørgende stille.

«Hva i helvete?» sa jeg mens jeg snudde meg rundt.

Et par tilfeldige ting var igjen. Slik som sykkelstativet. Stoppskiltet sto der, men gateskiltet ved siden av var borte. Det var ingen logikk i det. Der bilene hadde stått parkert i veikanten, var det bilformede fordypninger i jorden, som om de var blitt revet rett gjennom asfalten og dratt ned mot jordens indre.

Donut hoppet opp i armene mine, som fortsatt var utstrakt. Jeg så på katten, uten å vite hva jeg skulle gjøre eller si.

«Hva i helvete?» sa jeg igjen.

Alt som var igjen av gården jeg bodde i, var et rektangel av jord og stein.

Og da så jeg det, rett ved føttene mine.

Mrs. Parsons hode. I mørket var det vanskelig å skjelne. Men jeg visste umiddelbart hva det var.

I det øyeblikket gikk det opp for meg hva som hadde skjedd. At bygningene plutselig var borte, var så sin sak. Men det var mennesker i dem. Det var så godt som alle i hele den jævla byen. Til og med de fleste av de hjemløse var på hospits, for helvete. Det hadde vært et innslag på nyhetene om at de hanket dem inn på grunn av den ekstreme kulda. Klokka var to natt til tirsdag. Alle var sikkert i seng. Og det betydde at alle var døde!

Jeg fortsatte å snu meg rundt og rundt som en idiot, uten å vite hva jeg skulle gjøre. Jeg følte meg kvalm. Donut begynte å vri seg, etter å ha avgjort at jeg var ubrukelig. Hun klorte meg, men jeg ville ikke slippe henne.

Så kom stemmen. En mannlig, robotaktig stemme.

Den snakket i hodet mitt. Stemmen var fysisk. En spiker som skrapte i hjernen. Den snakket ikke engelsk, men jeg forsto ordene. Mens personen snakket, dukket også teksten opp. Den svevde foran meg.


Overlevende mennesker, merk dere dette.



«Hva?» sa jeg høyt. «Hva er det? Hvem er du?» Jeg sparket til de svevende ordene med foten, og den altfor lille crocsen fløy av gårde. Jeg hoppet bort og stakk foten lynraskt i den igjen. Ordene beveget seg med meg og svevde bare et par meter foran ansiktet mitt.

Selv ikke bokstavene var på engelsk. De krøp nedover, ikke over skjermen. Men jeg kjente dem, forsto dem som om jeg hadde lest språket hele livet.


I henhold til Syndikatets regler, § 543 i regelverket for verdifulle grunnstoffreserver, og fordi du ikke innen femti solår etter første kontakt fremmet en formriktig klage om mineral- og grunnstoffrettighetene, er planeten din nå tatt i besittelse. Den utnevnte planetregenten utvinner for tiden alle etterspurte grunnstoff-forekomster.

Hele planetens indre er blitt knust, og de etterspurte grunnstoffene utvinnes nå fra alle råmaterialer – organiske og uorganiske.

I henhold til loven om tilbakeføring av utvunnet materiale og § 35 i loven om vern av stedegne planetarter skal alle overlevende mennesker gis anledning til å kreve tilbake materien de har mistet. Borant Corporation, som er tildelt regentskapet over dette solsystemet, har rett til å bestemme hvordan tilbakeføringen skal skje, og har valgt alternativ 3, også kjent som 18-etasjers World Dungeon. Borant Corporation beholder samtlige rettigheter til kringkasting og utnyttelse av, og annen kontroll over, alle aspekter ved World Dungeon og vil beholde kontrollen så lenge selskapet overholder Syndikatets regler om tilbakeføring av planetens ressurser.

Når 18. etasje i World Dungeon er fullført, vil regentskapet over planeten gå tilbake til etterfølgeren.

En nøytral observatør-KI fra Syndikatet – altså meg – er opprettet og sendt til denne planeten for å føre tilsyn med opprettelsen av World Dungeon og påse at alle regler og forskrifter følges.

Hør nøye etter. Denne informasjonen vil ikke bli gjentatt.

I henhold til loven om vern av stedegne planetarter blir all gjenværende materie – anslått til 99,999999 prosent av den utsorterte materien – nå omdisponert til det underjordiske World Dungeon. Første etasje i denne dungeonen åpnes cirka atten sekunder etter at denne kunngjøringen er avsluttet. Inngangene til første etasje vil være åpne i nøyaktig én mennesketime – ikke lenger. Når inngangene er stengt, kan du ikke lenger komme inn. Hvis du går inn, kan du ikke forlate World Dungeon før du enten har fullført alle de 18 etasjene eller oppfyller visse andre krav.

Hvis du velger å ikke gå inn i World Dungeon, må du klare deg på overflaten av planeten din, og dette kan være den siste kommunikasjonen du mottar i løpet av din levetid. All materie og alle grunnstoffer som allerede er bearbeidet, anses som forspilt. Du står imidlertid fritt til å utvinne og utnytte gjenværende naturressurser til eget bruk. Borant Corporation ønsker deg lykke til og takker deg for muligheten.

Hvis du ønsker å gjøre gjeldende retten til å få ressursene tilbakeført, merk deg følgende.

Det vil bli opprettet 150 000 innganger til første etasje rundt om på planeten. Inngangene vil være merket og lette å få øye på. Hvis du velger å gå inn i første etasje i World Dungeon, har du fem planetrotasjoner på deg til å finne veien ned til neste etasje. Det vil være 75 000 innganger til andre etasje, 37 500 til tredje, 18 750 til fjerde, 9375 til femte og 4688 til sjette etasje. Antallet tilgjengelige innganger til neste etasje halveres for hver etasje, med avrunding oppover, frem til 18. etasje, som bare vil ha to innganger og én utgang.

Crawlere som velger å gå inn i World Dungeon, må finne en trapp og gå ned til neste etasje før fristen for den aktuelle etasjen utløper. Når fristen er utløpt, blir etasjen tatt tilbake, og all gjenværende materie, både organisk og uorganisk, anses som forspilt. Generert loot og annen materie som ikke er samlet inn og gjort krav på, kan legges ut på Syndikatets marked.

Jo lenger ned man kommer, desto lengre tid har man før etasjen tas tilbake. Ytterligere regler trer i kraft når crawlere går ned til tiende etasje. Disse reglene vil bli forklart dersom noen crawlere kommer så langt.

Dersom du velger å gå inn i World Dungeon, anbefales det på det sterkeste at du umiddelbart finner og benytter et opplæringsguild. Flere opplæringsguild vil bli plassert rundt om i de tre første etasjene.

Dersom du har flere spørsmål eller ønsker å fremme en klage, må henvendelsen sendes skriftlig til nærmeste Syndikat-kontor.

Takk for at du er en del av Syndikatet. Ha en fin dag.



Hjernen min klarte knapt å bearbeide noe av det stemmen hadde sagt, så forvirret var jeg over alt som nettopp hadde skjedd. Jeg kunne ikke lenger kjenne beina mine. Jeg hadde vært ute altfor lenge, og jeg sto i alvorlig fare for å fryse i hjel, for å miste tærne på grunn av kulda. Jeg måtte komme meg inn, og jeg måtte gjøre det nå.

Men det fantes ikke lenger noe inne. Det fantes ikke engang noen biler. Jeg så på brannen som fortsatt raste noen kvartaler unna. Jeg måtte komme meg dit, og det fort. Jeg snudde meg og begynte å løpe med små skritt.

Vinden, som hadde vært en lett bris før bygningene forsvant, hadde nå økt til vedvarende iskald kuling som stinket av hav. Donut vred seg i armene mine, klorte meg og prøvde å komme seg løs. Hun bet meg i skulderen, men jakka beskyttet meg. Jeg klemte katten tettere inntil meg.

Var dette en drøm? Hadde jeg ved et uhell fått i meg et slags hallusinogen?

«World Dungeon»? Hva i helvete? Hva i alle dager betydde det? Tankene mine løp løpsk. Jeg tenkte umiddelbart på Pathfinder og Dungeons & Dragons og andre spill jeg ikke hadde spilt siden jeg var i militæret. Jeg kunne ikke se et jævla menneske. Jeg var bare omgitt av vinden som ulte.

Det lød et horn, noe i retning av en trompet, som brøt gjennom nattelufta. Jeg stoppet brått og så meg rundt. Hva nå? Det er dungeonen som dukker opp, tenkte jeg. Dette skjer. Herregud, dette skjer virkelig.

Mindre enn tretti meter til venstre for meg, midt i det som en gang hadde vært en bruktbutikk, skjøt en lysstråle opp i lufta. Jeg så en ny lysstråle dukke opp cirka halvannen kilometer unna. Jeg snudde meg og så noen flere spredt utover byen.

Selv på denne avstanden kunne jeg kjenne varmen stråle ut fra det sterkt opplyste hullet i bakken.

Jeg tenkte meg ikke om. Hodet surret fortsatt av all informasjonen jeg var blitt bombardert med. De rosa crocsene var for små. Brannen i det fjerne var lenger unna enn jeg trodde. Jeg hadde sett med egne øyne hva hypotermi gjorde med folk.

Så jeg snudde meg mot lyset og løp.


DEL
EN

DUNGEON, FØRSTE ETASJE
TID IGJEN TIL ETASJEKOLLAPS: FEM DAGER

EN FORSEGGJORT TRAPP FØRTENED MOT LYSET. HVERT TRINN SÅ UT TIL Å være laget av smijern, og hele trappa var bred nok til at tjue personer kunne gå ved siden av hverandre. Glødende varme strålte opp fra hullet. Jeg gikk ned et trinn og landet litt lenger ned enn forventet. Fottrinnene mine ga gjenklang nedover mot lyset.

Dette var en by med nesten én million innbyggere, og jeg var den eneste her.

Donut, som hadde sluttet å slåss, klamret seg fast til skulderen min og begynte å knurre mens vi gikk ned mot det sterke lyset. En kjærkommen, herlig varme lokket meg dypere ned. Beina og føttene, som jeg hadde mistet følelsen i, begynte nå å brenne. Jeg hadde ikke vært ute i kulda lenge nok til å pådra meg noen reell skade, men jeg var noe inn i helvete forfrosset.

Trappa virket uendelig lang. Jerntrinnene var preget med et merkelig mønster som forestilte noe som kunne ha vært fisker. Eller kanskje demoner. Det nærmest asiatisklignende mønsteret ga meg en ubehagelig følelse. Denne trappa var ikke her for bare noen få minutter siden. Hele greia er laget av bygninger og biler og mennesker fra vår verden. Hvem gjorde dette? Hvordan gjorde de det?

Da jeg nådde bunnen av trappa, hadde temperaturen steget til noe sånt som tjuesju varmegrader. Metalltrappa endte ved et marmorgulv og en kolossal dør som var rundt ni meter høy og like bred. Den buede tredøra var utskåret i form av en massiv fiskedemon, akkurat som trappa.

Jeg så opp på dobbeltdørene.

«Hva i helvete er dette?» mumlet jeg.

Mens jeg stirret på døra, dukket det opp en infoboks over den. Den kom så plutselig og uventet til syne at jeg tok et skritt tilbake. Det var som om jeg var i et spill, eller kanskje jeg hadde på meg spesielle kontaktlinser som viste infobobler med verktøytips. Den hadde til og med en liten X i hjørnet som den kunne lukkes med.


Dette er en illustrasjon av en kua-tin, den dominerende arten i Borant-systemet og hovedeierne i Borant Corporation. Forsikre deg om at du gjenkjenner disse personene. Det kommer en test senere.



Var den siste delen ment som en vits? Jeg fokuserte på X-en i hjørnet og lukket boksen mentalt.

Hm, tenkte jeg. Jeg så opp på utskjæringen igjen og kjente noe, nesten som en svak, haptisk kribling i hjernen. Infoboksen dukket opp igjen. Jeg lukket den.

Sprøtt. Jeg kunne kontrollere informasjonen med tankene. Jeg kunne åpne infosbokser på bestemte gjenstander ved å fokusere på dem. Jeg kunne lukke boksene ved å klikke på X-en med tankene.

Det betyr at de er i hodet ditt. Kanskje dette ikke skjer i virkeligheten. Kanskje du sover og alt dette er en slags høyteknologisk simulering. Som i Matrix-filmene.

Smertene i beina og føttene, som var i ferd med å tine opp, minnet meg på at om det var en simulering eller ikke, spilte det ingen rolle. Ikke når jeg kunne føle smerte.

Jeg la den ledige hånden mot døra. Den slo innover og avslørte en lang gang som var opplyst av flere fakler. Gangen var like bred og høy som døra, mer som en tunnel for en tofeltsvei enn som en fotgjengerpassasje. I det fjerne kunne jeg se flere forgreininger som gikk ut fra hovedgangen. Et blinkende lys dukket opp nær den første forgreiningen. Det så ut til å være et slags skilt, men jeg kunne ikke lese det herfra.

«Au!» ropte jeg da Donut bet meg i hånden. Jeg slapp katten, og hun bykset bortover i gangen. Hun stoppet etter cirka ti skritt og så seg rundt med et forvirret, forskrekket uttrykk i fjeset.

Jeg gikk mot katten, og dørene smalt igjen bak meg. Lyset fra inngangshallen ble slukket og erstattet av et skumringslignende halvmørke.


Velkommen, crawler. Velkommen til første etasje.



Dette var en ny stemme. En mannsstemme som hørtes altfor entusiastisk ut, nesten som en programleder i et gameshow. Det var ikke den samme personen som i den forrige kunngjøringen. Ordene dukket svevende opp foran meg og ble samtidig uttalt i hodet mitt. I motsetning til den forrige informasjonsboksen klarte jeg ikke å lukke den. Dette var mer som undertekster i et TV-program.

Et tidsur dukket opp øverst til høyre i synsfeltet. Det sto på 4 dager, 23 timer og 48 minutter og telte ned. Jeg viftet med armen mot tegnene igjen. De forsvant ikke. Jeg lukket øynene, og informasjonen forsvant. Det var urovekkende og ga meg en ubehagelig følelse i magen.

Donut sto fortsatt på samme sted noen skritt foran meg, men den lubne katten viftet med potene i lufta foran seg. Hun ser det også, tenkte jeg. Herregud. Uansett hva dette var, skjedde akkurat det samme med katten som med meg.

«Donut», sa jeg og ropte på katten. «Bli hos meg.»

Som den typiske katten hun var, ignorerte hun meg. Men da jeg så på henne, kjente jeg den samme nesten umerkelige kriblingen som da jeg så på døra. Jeg stirret mer intenst, og en infoboks dukket opp over katten.


Crawler nr. 4119. «Prinsesse Donut»

Nivå 1

Rase: Katt

Klasse: Ikke tildelt ennå



Da jeg tok et skritt fremover, var jeg smertelig klar over at jeg hadde på meg crocs som var for små.

Mer tekst flommet imot meg.


Du har fått tildelt crawler-nummer 4122. Du har fått crawlernavnet «Carl».

Du er tildelt rasen menneske. Du er for øyeblikket på nivå 1.



Du kan velge en ny rase og klasse så snart du kommer ned til tredje etasje. Du er blitt tildelt evnepoeng på grunnlag av din nåværende fysiske og mentale profil. Se evnemenyen for mer informasjon.

Meny? Jeg lurte på hvordan jeg skulle få frem en meny. Men før jeg rakk å prøve å finne ut av det, ble jeg nærmest slått i bakken av en tekstvegg.


Gratulerer! Du har låst opp din første prestasjon: Crazy Cat Lady.

Du har gått inn i World Dungeon sammen med en katt. Å, er ikke det søtt?

Belønning: Du har mottatt en Bronse Kjæledyrboks!

Ny prestasjon! Banebrytende Crazy Cat Lady.

Du er den første crawleren som har gått inn i World Dungeon sammen med en katt. Du må virkelig elske den greia. Bare så synd at dere begge sannsynligvis kommer til å dø en grusom død når som helst. Eller kanskje ikke. Se på premien du nettopp har mottatt!

Belønning: Du har mottatt en Legendarisk Kjæledyrboks!

Ny prestasjon! Tidlig bruker.

Du er en av de første 5000 crawlerne som har gått inn i et nytt World Dungeon. Din tosk.

Belønning: Du har mottatt en Sølv Eventyrerboks!

Ny prestasjon! Tomme lommer.

Du tok ikke med deg noen forsyninger. Overhodet ingenting. Du vet vel at du fortsatt må spise?

Belønning: Du har mottatt en Bronse Eventyrerboks!

Ny prestasjon! Hvorfor har du ikke på deg bukser?

Du gikk inn i dungeonen i underbuksa. Altså du. Seriøst? Belønning: Du har mottatt en Gull Klesboks.

Ny prestasjon! Ubevæpnet kamp.

Så. Skal du bare valse rett inn i noe som heter «World Dungeon» uten engang å ta med deg et våpen? Enten er du modigere enn du ser ut til, eller så er du bare en idiot. Lykke til med det, Van Damme.

Belønning: Du har mottatt en Bronse Våpenboks.

Ny prestasjon! Ensom ulv.

Du gikk inn i dungeonen uten noen menneskelige følgesvenner. Har ingen lært deg at man står sterkere sammen?

Belønning: Ingen! Haha. Du er så godt som død.



Jeg stirret på de siste ordene mens de svant hen.

Du er så godt som død.

Donut viftet nok en gang med potene ut i lufta.

«Meny», sa jeg høyt. Ingenting skjedde.

«Evner.» Ingenting.

Hvordan i helvete skulle jeg finne informasjonen min? Det sto at jeg hadde «mottatt» flere … hva? Lootbokser? Det var i hvert fall det det hørtes ut som. Det betydde at jeg hadde et slags lager med ting. Jeg husket noe fra den første kunngjøringen, noe om å finne et opplæringsguild. Jeg så opp på neonskiltet rundt hundre meter lenger inn i den mørke tunnelen. Kunne det være det?

Jeg begynte å småløpe innover tunnelen mot det lysende skiltet. Jeg passerte Donut, som satt på bakken og slikket seg på poten og gned den mot pannen. Like etter virket det som om katten sukket og bestemte seg for å følge etter.

På neonskiltet sto det OPLÆRINGSGUILDET med en pil som pekte inn i et smalt, mørkt smug. Jeg stoppet opp. Fottrinnene mine ga gjenlyd i den store, tomme tunnelen. Jeg myste innover. Det var bekmørkt der inne.

Bak meg mjauet Donut bekymret.

Jeg gikk inn i smuget.


Ny prestasjon! Gå i en åpenbar felle.

Belønning: Vel, hvis det finnes en himmel, og hvis du ikke har vært en altfor stor drittsekk, slipper de deg kanskje inn. For du er i ferd med å møte din skaper.



Tre lys ble tent og blendet meg. Jeg holdt for øynene og tok et skritt tilbake. Det kom en hvesende mekanisk lyd, og det hørtes ut som om en dampmaskin brølte i gang. Jeg hørte høyfrekvent, skingrende latter.

Jeg snudde meg og løp. Begge de rosa crocsene fløy gjennom lufta da jeg svingte inn i hovedgangen, i motsatt retning av der jeg hadde kommet ned trappa. Donut løp jamrende etter meg.

Jeg våget å kaste et blikk over skulderen og så innretningen komme farende ut av smuget, nesten krasje inn i veggen på motsatt side og så sakte begynne å rygge og snu seg mot meg.

Maskinen var på størrelse med en traktor og kjørte på belter, som en stridsvogn. Den var bygd av ulike rustne metallplater, og det så ut som om den kunne falle fra hverandre når som helst. Et roterende hjul med pigger dominerte fronten av dødsmaskinen. Oppå traktoren sto det tre grønnaktige, menneskelignende skapninger som ropte og pekte i min retning. Hver av dem så ut til å være cirka 1,20 meter høy og var kledd i læraktige filler. En av dem så ut til å ha en gryte på hodet. Han gryntet og skrek mens han betjente kontrollene til den høye maskinen. Svart røyk veltet ut fra flere rør. Pigghjulet snurret stadig fortere da maskinen rettet seg opp og kom mot meg i full fart.

En infoboks dukket opp.


Goblin drapsbulldoser.

Innretning. En dampdrevet goblinmaskin som er bygd for å meie ned og slakte intetanende dungeon-crawlere. Jeg håper du har tatt stivkrampevaksine.



Ytterligere tre infobokser dukket opp over de tre goblinene. To av dem lød:


Goblin. Nivå 2.

Liten, grønn og smart. Det goblinene mangler i fysisk styrke, kompenserer de for med rent pågangsmot.



Goblin nummer tre, den med gryta på hodet som kjørte maskinen, hadde en annen beskrivelse:


Gobliningeniør. Nivå 3.

Ingeniører. Goblinverdenens incels. De har vanskelig for å få seg dame, noe som gjør dem ekstra sinte. Hvis det er kvinner i gruppen din, vil de angripe dem først.



Jeg hadde ikke tid til å tenke på hvor dumme vitsene var, eller på det faktum at jeg for første gang så en gruppe ekte, levende monstre som prøvde å drepe meg. Jeg løp bortover gangen og kom til et nytt veikryss. Jeg kunne gå tre veier: fremover, til høyre eller til venstre. Til høyre var det en ny halvopplyst gang som var rundt halvparten så bred som den forrige, men likevel stor nok til at goblinene kunne følge etter. Til venstre var det en trang, mørk gang som ville være altfor smal for bulldoseren.

Det åpenbare valget ville være å flykte innover i den mørke gangen. Jeg nølte. Valget var for åpenbart. Jeg ante en ny felle. Jeg kunne ikke gå rett frem, for neste kryss lå for langt unna, og maskinen ville helt sikkert ta meg igjen.

Jeg svingte til høyre. Donut fulgte etter og valgte å holde seg ved min side, noe som var en veldig lite Donut-aktig oppførsel.

Denne gangen var like bred som en vanlig vei og hadde et glatt tak rundt fem meter over gulvet. Grønne, lavaktige vekster glødet på murveggene og i taket, noe som ga tunnelen et merkelig fargeskjær. Bak meg skrek goblinene mens de slet med å manøvrere drapsbulldoseren. Den hadde stor svingradius, og det ville ta dem minst ett minutt å komme etter.

Foran meg dukket det opp flere nye kryss. Men like før det første krysset fikk jeg øye på en enkel, unnselig tredør som var innebygd i veggen. Et skilt var festet til veggen over døra. Ordet var malt i samme farge som den mørkerøde mursteinsveggen, og jeg kunne knapt lese det. Det sto OPPLÆRINGSGUILD. Ordet var på det samme merkelige språket.

I det øyeblikket jeg leste skiltet, dukket det opp en glødende grønn infoboks som fremhevet navnet.


Ny prestasjon! Du har oppdaget og lest et offisielt dungeon-skilt.

Jøss. Du kan lese. Hurra.

Belønning: Alle offisielle dungeon-skilt vil fra nå av være uthevet og lettere å få øye på. Nærliggende guild vil dukke opp på minikartet ditt.



Et minikart? Jeg måtte virkelig prøve å finne ut av dette. Bak meg hadde drapsbulldoseren satt seg fast i hjørnet, og en av nivå 2-goblinene ropte og slo på grytehjelmen til ingeniøren med noe som så ut som en kjepp. Den tredje så på meg og hyttet med neven.

Ville de følge etter meg inn i guildet? Jeg visste ikke. Jeg grep tak i messingdørhåndtaket og prøvde å vri det rundt.

Det gikk ikke. Døra var låst.

«Hva i helvete?» sa jeg og banket på.

«Hei», ropte jeg. «Er det noen der inne?»

De to nivå 2-goblinene så ut til å ha gitt opp å vente på at bulldoseren skulle klare å komme seg rundt den krappe svingen, de hoppet av og begynte å løpe mot meg. De hadde ingen rustning, men begge hadde hver sin kjepp med det som så ut som en ananas i enden. De ville ta meg igjen om ikke lenge. Ved siden av meg begynte Donut å knurre og hvese.

Bak døra hørte jeg rasling av lenker og låser som ble vridd om. Døra ble åpnet, men bare delvis. En enkelt lenke holdt døra tilbake slik at den ikke kunne åpnes mer.

En skjeggete, rottelignende skapning dukket opp i døråpningen. Jeg kunne knapt skjelne ansiktstrekkene, men han var vel et hode kortere enn meg. Altså høyere enn goblinene, men ikke så mye.

«Hva vil du?» sa stemmen. «Dere mobber har ikke lov til å være her. Det vet du!»

«Hei, dette er et opplæringsguild, ikke sant? Det sto at jeg skulle gå inn her.»

Øyet ble stort da han så på meg.

«Er du … du er crawler? Vent.» Rottevesenet trakk seg tilbake, som for å få et bedre overblikk over meg. Jeg ble umiddelbart minnet om Master Splinter, rotte-senseien fra Teenage Mutant Ninja Turtles. «Det er du! Ved hans venstre brystvorte har vi åpnet, og jeg la ikke engang merke til det! Jeg må ha sovet gjennom kunngjøringen. Ingen forteller noe til gamle Mordecai! Tidligere kom det et nyhetsbrev. Det ble levert med noen få syklusers mellomrom, regelmessig og pålitelig som bare det. Men så stoppet det bare opp. Budsjettkutt, antar jeg. De sparer alltid inn. Jeg trodde ikke vi skulle åpne før om to år!»

«Hei, slipp meg inn!» avbrøt jeg. Jeg snudde meg mot de to goblinene som kom løpende og bråstoppet. Den ene stilte seg til venstre for meg, den andre flyttet seg for å avskjære fluktmuligheter.

«Åpne den jævla døra!» skrek jeg.

En av goblinene sa noe til rottemannen bak døra, som lot til å hete Mordecai. Jeg forsto ikke goblinspråket. Det var bare grynt og pip. Mordecai svarte på goblinspråket. De lo, begge to.

«Beklager, crawler. Du brukte for lang tid», sa Mordecai gjennom glipen mellom døra og karmen. Sikkerhetslenken var fortsatt på. «Jeg kan ikke åpne hvis det er fiender rett utenfor. Regler er regler.»

«Brukte jeg for lang tid?» sa jeg og gikk i kampstilling. En av goblinene fintet og svingte kjeppen mot meg. Ananasen i enden falt av da han svingte den, og traff bakken med et plask. Goblinen bannet og sparket den vekk. Jeg tok et skritt tilbake. Donut sto mellom beina mine og hveste og freste.

«Fortell meg i det minste hvordan jeg åpner disse jævla lootboksene!»

Mordecai var stille et øyeblikk, som om han vurderte om han skulle fortelle meg det eller ikke.

«Det står under fanen Premier og Bokser i lagermenyen din», sa rottemannen. «Men du har ikke tilgang til den ennå, gutt.»

«Hvordan får jeg tilgang til lagermenyen, da?»

Den andre goblinen – den som fortsatt hadde en ananas ytterst på kjeppen – svingte den mot meg, men bommet med god margin. På nært hold så goblinene ut omtrent som de gjorde i filmer og videospill. Korte, grønne, stort sett skallede med spisse ører, kantet ansikt og skarpe tenner. Jeg undret meg litt over det. Det virket som om romvesenene, eller hva de nå var, visste en hel del om jordisk mytologi og folketro.

Langt bak ham hadde drapsbulldoseren endelig greid å rygge tilbake og rette seg opp. Den kom rumlende nedover gangen mot oss.

«Ja, du må fullføre opplæringen.»

Ananas-goblinen svingte kjeppen mot meg igjen. Jeg ventet til den hadde passert det høyeste punktet og gikk inn med det jeg hadde. Jeg traff goblinen midt i trynet med et slag og fikk deretter inn en venstrehook mot høyre tinning. Vesenet falt sammen i en haug på bakken. En måler dukket opp over hodet på skapningen i det samme jeg traff den. En helsemåler, skjønte jeg. Den dukket først opp da goblinen ble skadet. Måleren gikk ned mer enn halvveis og skiftet fra grønt til rødt. Goblinen hadde mistet mer enn halvparten av livet sitt.

Jeg hadde slått den ganske hardt, men ikke så hardt. Det var som om jeg nettopp hadde bokset til en tiåring.

Den andre goblinen så på vennen sin med åpen munn, snudde seg og løp tilbake mot bulldoseren.

Nevene mine verket. Jeg hadde ikke vært i slåsskamp på mange år. Det meste av tiden min i kystvakten hadde vært som skipsmekaniker om bord på en kutter. Jeg hadde aldri stått ansikt til ansikt med andre for å håndheve loven rent fysisk. Når det er sagt: De fleste jeg møtte som aldri hadde tjenestegjort, var ikke klar over hvor mye vi trente. Folk så ikke på oss som stort mer enn livreddere. De hadde ingen anelse om hvor mye vi trente på nærkamp.

«Hvordan i helvete skal jeg klare det hvis du ikke åpner døra!» ropte jeg mens jeg sparket goblinen i ribbeina der den lå nede for telling. Jeg kjente et tilfredsstillende knas. «Kan du ikke bare gi meg tilgang nå?»

«Det fungerer ikke sånn, gutt», sa Mordecai. «Vi kan ikke bare la utrente crawlere springe rundt i dungeonen, vet du. Dessuten kan du bare åpne bokser i en sikker sone. Og med mindre du er komplett idiot, kan du sikkert gjette deg til at du ikke er i sikker sone akkurat nå.»

Goblinens helsemåler hadde beveget seg lenger inn i det røde, men han var ikke død ennå. En fjern del av meg virket forferdet over at jeg planla å ta livet av dette vesenet. Til tross for våpenet sitt var han utrolig lett å skade. Men ett blikk opp på bulldoseren, som hadde stoppet for å plukke opp den andre goblinen, var nok til å fjerne all potensiell anger. Jeg la hendene på hver side av hodet til den bevisstløse goblinen og smelte det mot steingulvet. Igjen og igjen til helsemåleren var helt tom.

«Hei, hei!» ropte Mordecai. «Hei, stopp!»

«Hvilken side er du egentlig på?» spurte jeg og snudde meg mot skapningen.

Men så skjønte jeg at rotta ikke snakket til meg. «Du kan ikke komme inn her!» sa han, med ryggen mot meg.

Donut. Han snakket til den jævla katten. Hun hadde fått nok av denne gangen og spankulerte inn i guildet gjennom dørsprekken.

En hel vegg med varsler om Nye prestasjoner dukket opp sammen med et par andre nye varsler, men i stedet for å spilles av automatisk som før dukket de opp som små meldinger øverst til venstre på skjermen min. Jeg skjønte at jeg kunne klikke på dem, men ikke nå. KI-en eller hva faen det nå var som drev dette sirkuset, visste tydeligvis at akkurat nå ikke var passende tidspunkt å dekke halvparten av synsfeltet mitt med spill-tull på. Ikke med den virkelige faren som kom brasende mot meg.

«Åpne den jævla døra!» ropte jeg.

«Hent dyret ditt, gutt!» sa Mordecai og snudde seg mot meg med et merkelig snev av panikk i stemmen. «Jeg får trøbbel hvis de finner ut at jeg har latt en crawler snike seg inn i strid med reglene.»

«Åpne døra», gjentok jeg. «Hør her. Det er klar bane nå, men ikke om fem sekunder. Slipp meg inn!»

Døra smalt igjen, det raslet i den siste lenken, og så gikk døra helt opp. Jeg stormet inn akkurat idet drapsbulldoseren raste forbi og rullet rett over det blodige liket av kompisen. Det skrek i bremser, men bulldoseren fortsatte fremover, skled på liket og smurte det bortover gangen. De to goblinene snudde seg og møtte blikket mitt da jeg ga dem fingeren. De skrek av raseri da jeg smelte igjen døra.

